CINNEADH CUR CHUN FEIDHME (AE) 2023/239 ÓN gCOIMISIÚN

an 26 Eanáir 2023

lena nglactar an 14ú nuashonrú ar an liosta ceantar a bhfuil tábhacht Chomhphobail leo maidir leis an réigiún bithgheografach Panónach

(a bhfuil fógra tugtha ina leith faoi dhoiciméad C(2023) 599)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Threoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú (1), agus go háirithe an tríú fomhír d’Airteagal 4(2) di,

De bharr an mhéid seo a leanas:

(1) Is éard atá i gceist leis an réigiún bithgheografach Panónach dá dtagraítear in Airteagal 1(c)(iii) de Threoir 92/43/CEE codanna den tSeicia, den Rómáin agus den tSlóvaic ar críocha de chuid an Aontais iad agus an Ungáir ar críoch de chuid an Aontais í, mar a shonraítear leis an léarscáil bhithgheografach a d’fhormheas an coiste an 20 Aibreán 2005, coiste a bunaíodh le hAirteagal 20 den Treoir sin (“an Coiste um Ghnáthóga”).

(2) An chéad liosta ceantar a bhfuil tábhacht Chomhphobail leo maidir leis an réigiún bithgheografach Panónach, de réir bhrí Threoir 92/43/CEE, glacadh le Cinneadh 2008/26/CE ón gCoimisiún (2) é. Tugadh an liosta sin cothrom le dáta go deireanach le Cinneadh Cur Chun Feidhme (AE) 2022/224 ón gCoimisiún (3).

(3) Na ceantair a áirítear leis an liosta ceantar a bhfuil tábhacht Chomhphobail leo maidir leis an réigiún bithgheografach Panónach, is cuid de líonra Natura 2000 iad, líonra atá ina ghné fhíor-riachtanach de chosaint na bithéagsúlachta san Aontas. Chun dul chun cinn níos mó a dhéanamh maidir le líonra Natura 2000 a bhunú iarbhír agus i gcomhthéacs oiriúnú dinimiciúil an líonra sin, athbhreithnítear go tráthrialta na liostaí ceantar a bhfuil tábhacht Chomhphobail leo.

(4) Idir an 17 Meán Fómhair 2021 agus an 30 Eanáir 2022, mhol na Ballstáit ceantair bhreise a bhfuil tábhacht Chomhphobail leo maidir leis an réigiún bithgheografach Panónach. Chuir na Ballstáit athruithe isteach freisin ar an bhfaisnéis a bhaineann leis na ceantair atá ar an liosta ceantar a bhfuil tábhacht Chomhphobail leo maidir leis an réigiún bithgheografach Panónach.

(5) Ar bhonn an dréachtliosta a tharraing an Coimisiún suas i gcomhaontú le gach Ballstát lena mbaineann, dréachtliosta lena sainaithnítear na ceantair ina bhfuil cineálacha gnáthóige nádúrtha tosaíochta nó speicis tosaíochta freisin, ba cheart liosta nuashonraithe a ghlacadh de na ceantair a roghnaíodh mar cheantair a bhfuil tábhacht Chomhphobail leo maidir leis an réigiún bithgheografach Panónach. Beidh feidhm ag Airteagal 4(4) agus ag Airteagal 6 de Threoir 92/43/CEE maidir leis na ceantair nua-áirithe.

(6) An t-eolas gur ann do na cineálacha gnáthóige nádúrtha agus do na speicis agus eolas ar dháileadh na gcineálacha gnáthóige nádúrtha agus na speiceas, bíonn sé ag forbairt de shíor mar thoradh ar an bhfaireachas a dhéantar i gcomhréir le hAirteagal 11 de Threoir 92/43/CEE. Dá bhrí sin, rinneadh meastóireacht ar na ceantair agus roghnaíodh na ceantair ar leibhéal an Aontais trí úsáid a bhaint as an bhfaisnéis is fearr a bhí ar fáil ag an am.

(7) Níor mhol Ballstáit áirithe ceantair atá leormhaith chun ceanglais Threoir 92/43/CEE a chomhlíonadh le haghaidh cineálacha gnáthóige agus speicis áirithe. Thairis sin, an t-eolas gurb ann do chuid de na cineálacha gnáthóige nádúrtha a liostaítear in Iarscríbhinn I agus cuid de na speicis a liostaítear in Iarscríbhinn II a ghabhann le Treoir 92/43/CEE agus an t-eolas ar a ndáileadh, níl sé iomlán go fóill. Dá bhrí sin, maidir leis na cineálacha gnáthóige agus na speicis sin, ní féidir teacht ar an gconclúid go bhfuil líonra Natura 2000 iomlán.

(8) Ar mhaithe le soiléireacht agus le trédhearcacht, ba cheart Cinneadh Cur Chun Feidhme (AE) 2022/224 a aisghairm.

(9) Tá na bearta dá bhforáiltear sa Chinneadh seo i gcomhréir leis an tuairim ón gCoiste um Ghnáthóga,

TAR ÉIS AN CINNEADH SEO A GHLACADH:

Airteagal 1 Glactar an 14ú nuashonrú ar an liosta ceantar a bhfuil tábhacht Chomhphobail leo maidir leis an réigiún bithgheografach Panónach mar a leagtar amach san Iarscríbhinn.

Airteagal 2 Aisghairtear Cinneadh Cur Chun Feidhme (AE) 2022/224.

Airteagal 3 Is chuig na Ballstáit a dhírítear an Cinneadh seo.

Arna dhéanamh sa Bhruiséil, an 26 Eanáir 2023. Thar ceann an Choimisiúin Virginijus SINKEVIČIUS Comhalta den Choimisiún

(1) IO L 206, 22.7.1992, lch. 7.

(2) Cinneadh 2008/26/CE ón gCoimisiún an 13 Samhain 2007 lena nglactar, de bhun Threoir 92/43/CEE ón gComhairle, an liosta ceantar a bhfuil tábhacht Chomhphobail leo maidir leis an réigiún bithgheografach Panónach (IO L 12, 15.1.2008, lch. 678).

(3) Cinneadh Cur Chun Feidhme (AE) 2022/224 ón gCoimisiún an 16 Feabhra 2022 lena nglactar an 13ú nuashonrú ar an liosta ceantar a bhfuil tábhacht Chomhphobail leo maidir leis an réigiún bithgheografach Panónach (IO L 37, 18.2.2022, lch. 157).